Summary: A Residencia de Maiores DomusVi de Vimianzo rexistrou dous novos falecidos diagnosticados con COVID.

Á espera de concretar os detalles na rolda de prensa de hoxe, parece que a Xunta volve poñer o foco na hostalería. Así o avanzaba esta pasada noite trala reunión do Comité Clínico, sinalando que a hostalería de toda Galicia terá que pechar ás 18:00h. Non así os Centros Comerciais, que seguirán abertos e sen apenas restricións. Por Vimianzo, a situación segue sendo insostible. Son 139 casos activos (100 novos casos nos últimos 14 días), e o gromo da residencia impedindo que se poida ademais desenvolver a campaña de vacinación na mesma. Deste xeito, o Concell ven de decidir reforzar a vixilancia nos cafés-cantantes (aínda existe esta figura para denominar os clubs), pedindo colaboración á Xefatura Territorial da Consellería de Sanidade, e contando coa axuda da Garda Civil e a Policía Local para controlar a contorna destes establecementos.Faino tras varias queixas da veciñanza de Vimianzo e Castrelo, que denunciaron ao consistorio situacións irregulares. "As queixas que nos traslada a veciñanza son moi preocupantes, por iso desde o Concello estamos a tomar todas as medidas que están nas nosas mans para vixiar estes lugares" indica a alcaldesa do municipio, Mónica Rodríguez. Por iso, o equipo de goberno local reuniuse en varias ocasións nesta semana coa subdelegada do Goberno na provincia, Pilar López-Riobóo, e co coronel Francisco Javier Jambrina, xefe da Comandancia da Garda Civil da Coruña, para analizar as actuacións necesarias. O Concello xa está tomando medidas ao respecto. Ao longo destes días a Garda Civil está a facer controis na zona e xa hai varias denuncias rexistradas. Tamén se suma á vixilancia continua a Policía Local. Dous novos falecidos na Residencia A situación na residencia DomusVi de Vimianzo segue sendo crítica, e neste comezo de semana xa foron dous os novos falecidos diagnosticados de COVID, con patoloxías previas. O luns era un home de 95 anos e onte unha muller de 84. Son xa 7 nesta última vaga.


Summary: Máis de dúas mil persoas concentráronse no país esta sexta para rexeitaren os orzamentos presentados polo goberno español.

"Máis unha agresión á clase traballadora", así definen desde a CIG o anteproxecto de lei presentado a pasada quinta polo goberno español en que se recollen os Orzamentos xerais do Estado para o vindeiro ano 2013. A vaga de recortes e axustes orzamentarios que vén de presentar o executivo español volve a "cargar os custos da crise sobre os servizos públicos e @s traballador@s", asegura Etelvino Blanco, secretario comarcal da CIG en Ourense. Mentres, salvagarda os intereses dos mercados financeiros aos que destina boa parte dos orzamentos en concepto de intereses da débeda. O corte nas partidas destinadas a dependencia --en que se reducen 283 millóns de euros-- ensino e sanidade poñen en risco o mantemento duns servizos públicos atacados con dureza pola política de austeridade despregada desde o Partido Popular. Malia agardar á letra pequena do anteproxecto, desde a CIG non dubidan ao aseguraren que as medidas presentadas a pasada quinta "empeoran as condicións de vida da clase traballadora e mingua os seus dereitos", afirma Serafín Otero desde Vigo. Otero: "As medidas presentadas empeoran as condicións de vida da clase traballadora" Os Orzamentos que o goberno español pretende aprobar para o vindeiro ano, conxelan máis unha vez --e xa van tres-- os salarios d@s empregad@s públic@s e mingua de novo o seu poder adquisitivo, cuxa renda diminuíu nos últimos dez anos máis dun 34% verbo dos recortes no gasto público desenvolvidos desde o executivo español. Porén, desde a CIG aseguran que "aínda non é a realidade" senón que á espera do inminente rescate "virán máis". Xosé Ferreiro, secretario comarcal da CIG en Lugo, subliña a falta "de investimento produtivo" nos orzamentos, e lembra que as consecuencias serán nefastas pois "traerá máis paro e reducirá aínda máis o consumo". Para Ferreiro, fica claro que o 21-O "temos a oportunidade de frear estas políticas" e ao Partido Popular pois afirma "estamos a vivir unha verdadeira involución nos dereitos e a democracia". Ferreiro: "O 21-O temos a oportunidade de frear as políticas do PP" Perante a realidade que se aveciña nos vindeiros meses, a Confederación Intersindical Galega prepara asembleas nos centros de traballo cara a mobilización o vindeiro 4 de outubro --coincidindo co inicio da campaña electoral-- nas principais vilas e cidades do país. A central sindical, fai un chamamento á clase traballadora para aprobeitar a oportunidade que brindan as vindeiras eleccións galegas e frear as políticas do PP.


Summary: Rosa Mosqueira, catedrática do departamento de Produción Vexetal da Universidade de Santiago de Compostela, acaba de publicar un artigo internacional no que defende as prácticas agroforestais para reducir o risco de incendios. O estudo confirma que Galiza é o territorio europeo con maior densidade de lumes.

Galiza é o territorio europeo con máis hectáreas asoladas polo lume e con maior densida-de de incendios na última déca-da. Canto ardeu neste tempo e que se queimou? Cada ano arden entre 30.000 e 40.000 hectáreas. A maiores, danse circunstancias especiais como as que afectaron a zona das Neves en 2016, cando arderon perto de 100.000 hectáreas en tres días. E o que se queima, principalmente, é terreo abandonado, en zonas de arbusto ou forestais, en áreas nas que non hai un coidado intenso da vexetación, que se acumula até converterse en combustíbel para o lume. Por que se concentran os incendios na Galiza? Porque temos unhas condicións climáticas fantásticas, cunhas temperaturas e precipitacións nos meses de primavera que disparan o crecemento da vexetación. Ocorre tamén no norte de Europa, coa diferenza de que nós temos un verán seco. Polo tanto, cando hai un incendio con menos de 30% de humidade, refachos de vento de máis de 30 km/h e máis de 30 graos de temperatura, as condicións son óptimas para que non se poida deter; e isto xera os grandes in-cendios. Con todo, xa o apuntaba, a clave está no abandono e no uso do monte pouco sustentábel. Non se coida porque non se obtén produto del. O beneficio máis visíbel chega coa corta da madeira. É inviábel que a sociedade manteña máis de dúas hectáreas de montes na Galiza mediante subvencións ou coidados que debería realizar a Administración. Hai que buscar unha produción máis rica e sustentábel do monte vinculándoo aos conceptos de bioeconomía ou economía circular. Que ten que mudar para que se dea ese cambio? Primeiro, ser conscientes do moito que podemos extraer do monte. Produción de cogomelos, de gando, compostos que se poden derivar á industria cosmética, plantas aromáticas, me-dicinais. E ademais, dispoñer de persoas que se dediquen a estas prácticas agroforestais, e para isto temos que ter ben organizado o mercado destes produtos. Fundamentalmente ha de ser un mercado local apegado ao asociacionismo e ao cooperativismo Son fórmulas acaídas para un territorio como o galego onde o sistema de propiedade é de mi-nifundio, os propietarios xa non viven apegados ao rural e non hai unha ordenación do territorio? Hai exemplos que demostran que se poden levar a cabo iniciativas de mellora da xestión agrofores-tal. Temos perto de 600.000 hec-táreas de montes veciñais en man común, superficie suficiente para por en marcha proxectos como os que comento. Hai montes en Carballo, en Friol, no Incio, na Veiga que empregan o monte para a obtención de recursos alleos á madeira. Máis lograr un rendemento produtivo susten-tábel en sintonía cos desafíos do cambio climático leva tempo. Contra o minifundismo cóm-pre buscar medidas que permi-tan arrendar as terras que non se usan. Haberá quen viva nas cidades que non mire para elas, pero tamén hai quen vive no rural que precisa pasto para o seu gando. Para que o vai comprar fóra se se pode ordenar o mercado dos terreos abandonados, de gran valor para o sector agrogandeiro? Trátase de aproveitar o territorio e, mediante a súa explotación, axudar a fixar poboación. Mais isto, tamén require infraestruturas e servizos que faciliten a calidade de vida. Devolverlle o uso ao monte suporía devolverlle o valor que tivo no pasado. Si, e estamos nun punto no que se empeza a pensar que a inten-sificación, co emprego de fertili-zantes, non é o mellor. Estamos cambiando o paradigma na busca da sostibilidade. E aquí, o uso do monte e das enerxías renovábeis vai ser fundamental. Cal é a mellor ferramenta da que dispoñemos para mitigar o cambio climático e contribuír á redución do impacto dos lumes? Todas son boas pero hai que poñelas en contexto e atender ás circunstancias de cada territorio. Galiza é unha potencia en produtos de orixe gandeira. Significa que hai un gran coñecemento do emprego da gandaría. É doado que o gando entre no monte e é, tamén a asociación máis fácil. Polo tanto, as prácticas silvopastorais son as máis interesantes para os produtores galegos, agrogandeiros e forestais, porque ambos teñen coñecementos de sobra para levalas a cabo e conseguir un, alimento para o seu gando, e outro, un monte limpo. E todo isto sen descoidar outros cultivos e fontes de produción: a micolóxica, que xa é importante, e a medicinal, que debería comezar a explotarse.


Summary: A Real Academia Galega de Ciencias (RAGC) entregará as súas medallas o próximo 6 de outubro en Santiago de Compostela.

Jesús López Romalde, Ramón Máiz, Ángeles Sanromán, Jorge Mira e Isabel Pastoriza recibirán o próximo 6 de outubro a Medalla de Investigación da Real Academia Galega de Ciencias (RAGC). No seu cuarto ano de vida, a distinción que pretende recoñecer a traxectoria de científicos que desenvolven as súas carreiras na Galiza recaerá en cinco investigadores das universidades de Santiago e Vigo. A entrega das medallas terá lugar no acto académico da celebración do Día da Ciencia na Galiza, que se conmemorará o 6 de outubro no Colexio de Fonseca de Santiago de Compostela. Segundo detalla a Real Academia Galega de Ciencias nun comunicado, o catedrático de Microbioloxía e decano da Facultade de Bioloxía da USC, Jesús López Romalde (Ferrol, 1964), recibe a Medalla Ánxeles Alvariño González da sección de Bioloxía e Ciencias da Saúde pola súa traxectoria científica, que o levou a ser designado como experto técnico a nivel estatal para a SARS-CoV-2 polos seus traballos sobre a detección do virus en augas residuais. A Medalla Domingo García-Sabell Rivas, dedicada ás traxectorias investigadoras no campo das Ciencias Económicas e Sociais, recoñece a carreira de Ramón Máiz Suárez (Tenerife, 1953), catedrático de Ciencia Política e da Administración da USC e que está considerado "un dos politólogos máis importantes" dos últimos anos. A Real Academia Galega de Ciencias premia unha reportaxe sobre as macrogranxas publicada en 'Nós Diario' Pola súa parte, a catederática de Exeñería Química na Universidade de Vigo María Ángeles Sanromán Braga (Cádiz, 1964) recibirá a Medalla Isidro Parga Pondal da categoría de Ciencias Técnicas polos seus "extraordinarios méritos" como investigadora no seu campo e a súa capacidade formativa, así como pola transferencia dos resultados dos seus traballos. A Medalla Enrique Vidal Abascal da sección de Matemáticas, Física e Ciencias da Computación vai para o catedrático de Electromagnestismo na USC Jorge Mira Pérez (Baio, 1968) pola "orixinalidade e calidade da súa traxectoria científica, con notábeis contribucións a un gran abano de disciplinas". Por último, a profesora titular de Química Física da Universidade de Vigo Isabel Pastoriza Santos (Bueu, 1974) será distinguida coa Medalla Antonio Casares Rodríguez da sección de Química e Bioloxía polos seus méritos no desenvolvemento de proxectos científicos, como os logrados na diagnose de enfermidades como a Covid-19.


O audiovisual galego entregou os seus premios Mestre Mateo nun ambiente marcado pola crítica de Mabel Rivera e do presidente da Academia do Audiovisual, Antonio Mourelos e da incerteza sobre cando volverán ter traballo na Galicia os que o perderon e canto lles durara aos que o manteñen. Para os que adoitamos comparecer a estes xuntoiros non foi inadvertida a cantidade de ausentes e as historias que outros contaban a respecto da súa situación. Profesionais emigrados ou que malviven con traballos espallados. Galicia perdeu nos últimos dous anos mais de dous mil empregos nas súas industrias audiovisuais e culturais. Profesionais emigrados ou que malviven con traballos espallados. Galicia perdeu nos últimos dous anos mais de dous mil empregos nas súas industrias audiovisuais e culturais Dende a Lei galega do Audiovisual (1999) desenvolveuse discretamente este novo sector. Formáronse centos de profesionais xeralmente recoñecidos. Os cartos públicos investidos retornaron á sociedade multiplicados. Creouse o cerne dunha nova industria. A Axencia Galega do Audiovisual da conselleira nacionalista Anxela Bugallo xerou ducias de novos creadores e proxectos de emprendemento. As políticas suicidas de austeridade, combinadas co incremento do IVE do 8 ao 21% están a liquidar o sector na Galicia, canda a edición e as artes escénicas e musicais. Mais pasma a capacidade de reinvención da meirande parte do sector, que segue a xerar produtos de calidade e novas linguaxes a pesares deste proceso de destrución. A arrincadeira: Galicia Canibal Filmanova investiu en Galicia Canibal por riba do 1M€, empregando máis de 60 artistas e profesionais. A subvención outorgouse de xeito regrado e automático, nunha porcentaxe sobre o custo investido e xustificado Publicouse hai días que a produtora de Antón Reixa recibiu da Axencia Galega de Industrias Culturais (AGADIC) 140.000 euros poucas semanas antes do cesamento do anterior xerente J.C. Fasero e da súa fichaxe como delegado pola SGAE que preside Reixa. Mais o respecto aos feitos acaecidos esixe coñecermos a información completa. Filmanova investiu en Galicia Canibal por riba do 1M€, empregando máis de 60 artistas e profesionais (23 deles riba da escena e 40 na equipa técnica e de marketing) dende abril a novembro do 2012. A subvención outorgouse de xeito regrado e automático, nunha porcentaxe sobre o custo investido e xustificado. Na contía concedida influíu tamén a falla de concorrencia, ao non existir solicitudes de subvención elixíbeis desta dimensión no 2012, por mor da crise. Por outra banda, Fasero era xa o candidato do SGAE ao cargo de delegado en Galicia no 2010, moito antes da elección de Reixa.


Summary: A ANPA do centro de educación especial A Barcia, en Santiago, impulsa dende hai meses a reclamación dunha residencia pública e cren "ideal para este cometido" o CEGADI. O Concello compostelán apoia a súa demanda e lembra que o edificio foi construído en terreos municipais por ser "unha instalación básica" O PPdeG di "non aspirar a dar 'paguitas' sociais" mentres a Xunta ten que aumentar os fondos para pagar a Risga

O PPdeG di "non aspirar a dar 'paguitas' sociais" mentres a Xunta ten que aumentar os fondos para pagar a Risga A Xunta terá que responder formalmente sobre as dilacións na apertura do Centro Galego de Desenvolvemento Integral (CEGADI), o complexo de 8.000 metros cadrados de atención a persoas con discapacidade rematado e pechado dende 2013, cando finalizaron as obras tras acumularen múltiples atrasos e sobrecustos superiores ao 50%, ata os 13,2 millóns de euros. Como informou Praza.gal, o BNG prepara preguntas parlamentarias a respecto dun centro que tamén é obxecto de reclamacións do colectivo directamente máis afectado; nomeadamente, de familias de persoas con discapacidade na área da capital galega, que piden dende hai meses a apertura do "abandonado" CEGADI. Esta petición, que se concretou a través de accións como unha recollida de sinaturas, partiu da asociación de nais e pais do Centro de Educación Especial A Barcia, que na actualidade ofrece atención e formación a case medio cento de rapaces e rapazas, algo menos da metade en réxime de internado. "As familias de persoas con discapacidade de Santiago e dos concellos colindantes vimos reclamando dende hai anos a necesidade dunha residencia pública para a atención integral dos nosos familiares", explican, xa que a contorna da capital galega "só conta cun centro residencial" con todas as prazas cubertas "e as listas de espera son de entre tres e cinco anos". A ANPA do Centro de Educación Especial A Barcia denuncia a carencia de prazas de atención á discapacidade e lamenta que "un edificio ideal para este cometido" estea "abandonado" Esta conxuntura, resaltan, xera "situacións alarmantes", cando "por exemplo, os pais dunha persoa dependente teñen xa unha idade avanzada e problemas de saúde" ou "deben desprazar o seu familiar lonxe" para que poida ser atendido. Todo isto sucede, lamentan, mentres un "edificio ideal para este cometido con máis de 8.000 metros cadrados", o CEGADI, "permanece abandonado aínda que xa se finalizou a súa construción". "Urxe que se habilite este centro residencial" ou, no seu defecto, "outro similar", din, nun contexto no que veñen sinalando como "urxente" o incremento de persoal educativo e asistencial no seu propio centro. Reclamación do Concello A petición das familias a respecto do CEGADI, sobre o que, lembra o voceiro do Bloque en Santiago, Rubén Cela, a Xunta lanzou "múltiples anuncios con prazos de apertura incumpridos", recibe tamén apoio do goberno local da cidade. O centro que a Xunta mantén pechado, lembran fontes municipais consultadas por Praza.gal, construíuse en terreos cedidos polo propio consistorio en 2005 por tratarse dunha "instalación básica non só para a nosa cidade, senón para todo o país". O Concello santiagués lembra que o CEGADI foi construído en terreos municipais por ser "unha instalación básica non só para a cidade, senón para todo o país" A ANPA da Barcia, sinalan dende o goberno local que encabeza Martiño Noriega, "demanda, e con razón, un centro específico para que os seus fillos e fillas poidan ter unha atención acorde coas súas necesidades", máis aínda porque a partir dos 20 anos o centro de educación especial xa non pode manter a atención "e son as familias e as asociacións as que se teñen que facer cargo de responsabilidades que son públicas, porque son de coidados e saúde. "As familias, en moitos casos, non poden facer fronte ás necesidades económicas, de tratamento, de coidado e psicosociais" que precisan esta spersoas. Neste sentido, o Concello de Santiago coida que o CEGADI "pode dar solución a problmeas temporais de convalecencia" nas súas prazas residenciais -38, segundo o proxecto aprobado polo bipartito, ás que se unían 71 de centro de día e dúas vivendas piloto-, pero "sobre todo, ten que dar resposta ás necesidades que aparecen co envellecemento das persoas con discapacidade". "Ten que ser -agregan- un centro de referencia na atención integral" e comezar por dar resposta ás persoas atendidas no centro da Barcia que, subliñan, é "de titularidade autonómica". A Xunta subliña o seu "compromiso" Mentres a Consellería de Política Social segue sen ser quen de ofrecer un prazo certo de apertura do CEGADI tras desbotar o horizonte do primeiro semestre de 2017 -a preguntas deste diario indicou que prevén "comezar a prestar servizos" no edificio "de xeito paulatino ao longo deste ano- o seu titular, José Manuel Rey Varela, aproveitaba a pasada semana un acto de sinatura de convenios con entidades de atención á discapacidade -3,5 millóns distribuídos entre 11 federacións de asociacións encabezadas por COGAMI, con algo máis de 946.000- para subliñar o "compromiso" do goberno con este sector da poboación. A Xunta, asegura Política Social, "continúa a apoiar as medidas necesarias para acadar o obxectivo da inclusión social, efectiva e real, das persoas con discapacidade a través da Estratexia Galega sobre Discapacidade 2015-2020". O propio Goberno galego presenta esta estratexia como continuadora do traballo iniciado o Plan de Acción Integral para as Persoas con Discapacidade 2010-2013, documento que incluíu entre os seus obxectivos a posta en marcha do CEGADI.


Summary: A sexta feira e o sábado a Asociación Unha Gran Burla Negra convoca o pensamento arredor dos arquivos vencellados á catástrofe do 'Prestige'.

Desde novembro de 2018, a Asociación Unha Gran Burla Negra convoca o pensamento arredor do movemento Nunca Máis organizando un encontro anual no aniversario da catástrofe do Prestige. Este ano, durante a sexta feira e o sábado, poñen o foco na idea de "arquivos cidadáns", procurando a creación de espazos, proxectos e experiencias colectivas que, desde o artístico ou o histórico, o íntimo ou o comunitario, falan das relacións entre democracia, acceso ao saber e produción de arquivos. "Dos fíos entre a memoria, a conciencia e os patrimonios, do seu goberno e activación públicas e comunais, dos seus riscos e males, da súa destrución e reinvención, do milagre de que aquilo chamado a se perder se conserve e faga dispoñíbel", declara a organización. O proxecto contempla o arquivo como "sistema de formación e de transformación de eventos e de cousas", segundo expresaba Michel Foucault, nun conxunto de máis de 3.000 documentos —na meirande parte efémeros—, centos de horas de gravacións audiovisuais, miles de fotografías persoais e ducias de obxectos artísticos, cedidos pola cidadanía. Seguindo o sentir de Rafael Dieste no libro de relatos breves Dos arquivos do trasno -"O conto é o remuíño que fan arredor dunha lámpada moitas bolboretas, todas mergulladas na mesma luz"- identifican o trasno como a tensión produtiva coa que percorrer eses testemuños. Será a través dun seminario online, para o que cómpre inscribirse previamente. Participarán, baixo diferentes tópicas, desde artistas como Xiana do Teixeiro ou Carme Nogueira para tratar dos arquivos performados; Manuel Sendón ou Lara Barros para debater sobre os arquivos en man común ou Anxo Rabuñal e Marta Pérez para pensar os arquivos do imaxinario.


Summary: A selección galega feminina perdeu (7-23) contra as vixentes campioas mais vén para a casa coa medalla de bronce. A masculina caeu en cuartos ante Francia, unha das favoritas ao título.

A selección feminina de fútbol gaélico perdeu (7-23) ante New York e non estará na final do Mundial de Irlanda de Fútbol Gaélico 2019. Unha mágoa en vista da progresión das 'Irmandiñas' nestes anos e que volveron ratificar na fase de inicio desta competición onde participaban 85 equipas. As rapazas de Nova York foron por diante desde o primeiro minuto e nunca deron opción. Mais a selección galega non baixou os brazos e pelexou ata o último momento, apoiada por unha grada que animou as irmadiñas. Finalizado partido, os berros de 'Galiza, Galiza' intentaban animar as xogadoras. A selección galega, de todos xeitos, volva a casa cun máis que meritorio terceiro posto. Os rapaces da selección galega caeron na maá desta quinta feira en oitavos de final fronte a unha das grandes favoritas, Francia, mais disputaron un moi bo partido que obrigou a forzar a prórroga e na que os galos tiveron que empregarse a fondo.


Summary: H.M. "Senlheiro" agarda nas dependencias policiais de Canillas o interrogatorio e posterior decisión do maxistrado. A concentración de solidariedade celebrada onte en Compostela rematou en pequenas escaramuzas entre manifestantes e dispositivos da policía española.

Varias cidades galegas celebraron onte concentracións en solidariedade co mozo detido en Ames a pasada terza feira. Ao remate da que tivo lugar na capital de Galiza, a máis numerosa en asistentes, houbo conflitos entre algúns dos manifestantes e a policía que mantivo vixiada toda a zona centro despois da queima de colectores. Producíronse rexistros policiais indiscriminados de vehículos na Porta do Camiño pouco despois das 21 horas e os incidentes trasladáronse á zona nova. H.M. "Senlheiro", o mozo detido, está nas dependencias policiais en Canillas, Madrid, á espera de ser interrogado polo xuíz. O maxistrado terá que decidir esta quinta, após o interrogatorio na Audiencia Nacional, se ingresa en prisión ou queda en liberdade.


Summary: A plataforma celebrou este domingo en Compostela a súa primeira asemblea xeral, na que aprobou os seus estatutos, un plan de traballo e designou a súa primeira xunta directiva.

Somos Nós celebrou este domingo en Compostela a súa primeira asemblea xeral, na que aprobou os seus estatutos, un plan de traballo para 2015 e designou a súa primeira xunta directiva. A plataforma aprobou tamén unha declaración política arredor das eleccións xerais do outono, centrada na necesidade de construír "unha candidatura na que Galicia sexa protagonista" e na que Somos Nós se ofrece como "punto de encontro". En declaracións aos medios, recollidas por Europa Press, Anxo Quintana afirmou que nos vindeiros días a plataforma iniciará contactos con persoas e organizacións con este obxectivo. Quintana, en calquera caso, descartouse como candidato a liderar esa posible candidatura e apostou por buscar eses liderados "na canteira". Na declaración política difundida hai uns días Somos Nós destacaba a importancia de que "Galicia exista politicamente no novo parlamento de Estado cunha representación propia, forte e decisiva. Unha representación propia de Galicia, pero non pechada á interlocución e acordo con outras representacións do Estado para poder construír, entre todas, maiorías parlamentarias a favor dos intereses da maioría social". "É tarefa de todos e todas construír a unidade que faga posible os nosos soños e as nosas expectativas. Ninguén pode ter o patrimonio exclusivo da unidade, ninguén ten que quedar excluído dela. É a unidade de todos e todas os que queren que Galicia exista. É a unidade da xente, non só dos partidos. A unidade que faga posible que Galicia sexa protagonista, e non só espectadora, do novo tempo que se abre", salientaba. Este domingo Quintana subliñou que "na vindeira lexislatura no ámbito estatal vanse decidir cousas moi importantes e Galicia non pode estar ausente neste proceso nin tampoco aspirar a estar unicamente como espectadora". Seguindo ese argumento, Somos Nós destaca na súa declaración que "a representación propia de Galicia en Madrid hoxe non é unha proposta nacionalista. É unha necesidade de País e como tal debemos enfrontala". E ofrécese como "un escenario de encontro para axudar a construír esa unidade", engandindo que non será "nin o único nin o máis importante", pero en todo caso "un dos que serán necesarios".


Summary: Once deles están ingresados en coidados intensivos (UCI).

Na Galiza hai rexistrados, ás 15:00 horas 305 casos rexistrados de coronavirus, segundo anunciou o presidente da Xunta, Núñez Feixoo. Unha cifra superior á que o Ministerio de Sanidade derá ás 12:00 horas desta terza feira: 292 casos de coronavirus, case 50 máis que na xornada de onte. Deses 305 casos, 11 están en UCI, 59 hospitalizados e 235 en domicilio. No Estado español hai 11.178 casos rexistrados, 43% deles en Madrid. Desas máis de 11.000 persoas afectadas polo COVID-19, 563 están ingresadas na UCI e o número de falecementos é de 495. O Estado español xa superou Corea do Sur e é o cuarto estado do mundo con máis casos rexistrados.


Summary: Unhas 2.000 persoas acudiron á manifestación da Romaría feminista que tomou a cidade con distintas actividades nun ambiente festivo pero cun ton moi duro contra as políticas do PP sobre a muller, cualificadas como "retroceso baseado nunha moral ultraconservadora". VÍDEO NO INTERIOR.

Dous milleiros de persoas -segundo a organización- acudiron á chamda da Plataforma Galega polo Dereito ao Aborto, integrada por máis de 70 colectivos e participaron da marcha contra Gallardón e a súas políticas, acto central da Romaría Lilá ManiFestAcción que tivo lugar en Vigo esta mañá, xusto cando semella que o PP acelera o proceso para a final aprobación do proxecto reaccionario, que cualifican de "retroceso baseado nunha moral relixiosa e ultraconservadora". A manifestacción desenvolveuse, como adoito, nun ambiente festivo pero cun ton moi duro contra as intencións do goberno español, mesmo tamén contra recentes novas como o indulto a un Garda Civil que participou nun ataque sexual a unha muller. Predominaron as camisetas lilás, e os berros feministas, nunha marcha que rematou coa actriz Isabel Risco lendo o manifesto e na que participaron integrantes de distintas forzas políticas, como o BNG, Nós-UP ou AGE. Posteriormente, celebrouse un xantar popular na Praza do Pobo Galego e unha romaría con concertos e actuacións teatrais, nas que o elemento feminista e reivindicativo volveu ser central.


Summary: As brigadas forestais xa están no lugar.

A primeira hora desta tarde rexistrouse un novo incendio na parroquia de Barxa, pertencente ao concello da Gudiña. Trátase do segundo lume no termo municipal, despois do que arrasou unhas 90 hectáreas a mediados de agosto, após comezar na parroquia de Pentes. 700 hectáreas arrasadas polo lume no oriente do país Segundo detallou a Nós Diario o veciño que se puxo en contacto co 112 para dar aviso do lume, até o lugar desprazáronse as brigadas forestais e un helicóptero, que está a levar a cabo tarefas aéreas para a extinción das lapas. Incendio na parroquia de Barxa, na Gudiña "Xa está o helicóptero botando auga dun depósito que está a 300 metros", explicaba a primeira hora da tarde este veciño, que detallou que o depósito de auga "foi feito hai uns anos na parroquia de Barxa para os helicópteros". Porén, este depósito, cunha capacidade de 60.000 litros, quedou sen auga, polo que os servizos aéreos tiveron que desprazarse até outro que se atopa na parroquia de Pentes. Dous focos Integrantes da brigada forestal de Laza explicaron nas redes sociais que o lume conta con dous focos, "posibelmente algún deles ocasionado por un raio". Os incendios activos na Galiza afectan xa máis de 1.300 hectáreas de terreo Segundo comentou o veciño que falou con Nós Diario, o primeiro foco xa puido ser controlado, e nestes momentos os servizos de extinción, 4 helicópteros e 4 avionetas, "están actuando no segundo", nunha zona de monte "chea de piñeiros". Así se encuentra el incendio de Barxa, A Gudiña a la llegada de #Brif Laza. Son dos puntos que arrancan con fuerza. (Posiblemente alguno de ellos ocasionado por un rayo) pic.twitter.com/SW8lLaF8AJ— Diario de un Bombero (@BrifLaza) August 26, 2022 Polo de agora, descoñécese a extensión de terreo afectado por este lume, a espera de que a Consellaría de Medio Rural publique un novo parte da situación incendiaria no país.


Summary: Domingo con esencia 'vintage' na terceira categoría do fútbol estatal, na que os tres representantes da Galiza disputan o seu partido o mesmo día e á mesma hora (12), algo moi pouco habitual nestes tempos e que posibilita que as afeccionadas máis nostálxicas saquen do caixón dos trastes o vello e esquecido transistor radiofónico.

Onde van aqueles domingos de fútbol, nos que podían xogarse tres, catro ou cinco partidos ao mesmo tempo! Aquela emoción, trasladada ao gran público de modo irrepetíbel por aqueles programas radiofónicos que alertaban con distintos sinais e conexións ao vivo cos goles e acontecementos máis importantes nos diferentes estadios perdeuse desde que a televisión -coa venia dos responsábeis dos equipos e da competición- impuxese xa hai anos a disgregación horaria dos encontros para evitar o seu solapamento. Por iso, domingos como o de hoxe son tan especiais, porque aínda que sexan ás 12 e non ás tradicionais 17 horas ofrecerá a oportunidade de revivir aqueles tempos nos que a afección futbolística vivía cun transistor pegado á orella. As afortunadas serán as parroquias deportivista, celtista e racinguista, que colidirán contra SD Logroñés -no histórico As Gaunas-, Raio Maxadahonda -Barreiro- e Tudelano -A Malata-, respectivamente. Co común obxectivo de obter a vitoria ante rivais peor situados na clasificación da Primeira RFEF, no caso concreto do Deportivo o club branquiazul tratará de recuperar sensacións logo do inesperado tropezo ante o Real Unión de Irún e de evitar cometer os erros que o levaron a deixar escapar dous puntos no partido de ida ante os rioxanos, que empataron no minuto 94. O filial celeste, pola súa banda, quere estender o seu estado de graza coa súa terceira vitoria consecutiva e, se pode ser, mantendo o endiañado ritmo anotador que o converteu no equipo máis goleador da terceira categoría. Finalmente, os Diaños Verdes, separados por sete puntos dos postos de play-off, están obrigados a gañar xa non para acurtar distancias coa zona nobre, senón para evitar meterse no territorio de perigo, do que semellaba que non tería que preocuparse esta tempada. Novo rival da zona baixa para o Club Deportivo Lugo Unha semana despois de empatar co penúltimo clasificado, a Real Sociedade B, o Club Deportivo Lugo recibe no Ángel Carro ás 18.15 outro conxunto vasco, Sociedade Deportiva Amorebieta, que ocupa o primeiro posto de descenso a Primeira RFEF con 25 puntos, 10 menos que os albivermellos. Os homes de Rubén Albés, consolidados na zona morna da clasificación, son conscientes das "armas" do Amorebieta, pero confían nas súas para "gañar o partido", tal e como afirmou o preparador galego, que fixo un chamamento a contar nas bancadas do coliseo lucense co maior número posíbel de afeccionadas animando os seus homes.


Summary: Tres españois solicitan o rexistro do termo coronavirus como marca comercial coa intención de empregalo en toda a Unión Europea.

Tres españois solicitan o rexistro do termo coronavirus como marca comercial coa intención de empregalo en toda a Unión Europea nunha variedade de produtos de alimentación e bebidas. A petición diante da Oficina da Propiedade Intelectual da UE, con sede en Alacante, é un avogado de Asturias e os seus dous socios pertencen a outros territorios do Estado. Non se coñecen as intencións comerciais deste grupo de españois que formalizou a súa solicitude anticipándose ao anuncio do estado de alarma realizado polo Goberno de Pedro Sánchez. Entre as súas posíbeis intencións, polo tipo de petición, figura empregar esta marca en cervexas, viños, sidras, licores de alta gradación e bebidas espirituosas. Así como en refrescos e bebidas enerxéticas. Mais tamén poderían empregala en cereais, froitas, verduras, hortalizas, legumes e preparacións de hixiene como toallitas impregnadas de locións cosméticas ou desodorizantes.


Summary: Chegadas estas datas do ano os almanaques agrícolas saían, e aínda saen, das imprentas. De periodicidade anual e completa información sobre eclipses, fases lunares e marés, prognósticos meteorolóxicos e previsións para todo o ano, santoral e os períodos máis axeitados para as diferentes tarefas agrícolas, refráns, adiviñas, contos, as datas das feiras e consellos para todo tipo de tarefas, estes obxectos comunicacionais foron moi populares desde o século XIX.

Cabeceiras como El Zaragozano, editado por primeira vez en 1840 polo astrólogo español Mariano Castelo e Ocsiero e editado de forma ininterrompida, fóra dos anos da guerra civil, até hoxe, conserva exactamente o mesmo deseño tanto de portada como de contidos. O nome Zaragozano non é porque o seu autor, Mariano Castelo e Ocsiero fose de Zaragoza, senón en homenaxe ao astrónomo español Victoriano Zaragozano e Graza Zapater, nacido en Albortón no século XVI, que foi moi popular na súa época e elaborou almanaques en competencia cun científico español que destacou polos seus estudos en astroloxía, matemáticas e historia natural chamado Xerónimo Cortés. En Portugal O Seringador editado desde 1865 e con información centrada no territorio ao norte do Mondego, ten moi ampla difusión, superando os 300.000 exemplares vendidos cada ano. Sonia Regina Soares da Cunha e Maria Isabel Amphilo, nun traballo titulado Almanaques de Cordel: um estudo sobre o Seringador e o Borda d'Água (o calendario editado desde 1929) e que ten como obxectivo revisar "a história do almanaque, cuja narrativa mescla saber científico e saber popular, artefato da cultura com os pés na tradicionalidade do homem do campo e a cabeça na contemporaneidade do homem da cidade" indican que "os sujeitos 'seringador' e 'borda d'água' estão presentes nas ações e manifestações culturais das classes populares portuguesas, pois representam uma antiga personagem que imprimia calendários ('Lunários') com informações sobre o tempo/pesca/agricultura/astrologia e pendurava as folhinhas impressas nas margens dos rios navegáveis, com o objetivo de ajudar o trabalho dos pescadores e agricultores" Estamos pois perante obxectos comunicacionais criados para transmitir cousas simples e úteis que, en palabras do xornalista e pesquisador brasileiro Luiz Beltrão, autor da teoría da Folkcomunicación, "visan ao bem-estar do homem, para preveni-lo contra adversidades, anunciar-lhe bons tempos para o plantio, para a colheita, para os empreendimentos, contar-lhe os segredos dos astros, os mistérios contidos nos velhos alfarrábios, as lendas e os fatos do passado, as ocorrências do presente, alguma coisa segura sobre o futuro à base da marcha da ciência" Na Galiza houbo varios calendarios deste tipo mais de todos eles foi O Gaiteiro de Lugo o de maior aceptación. Publicado por vez primeira en 1857 sob o nome de Calendario de Galicia e máis adiante como Calendario Gallego, en 1927 adoptou a citada cabeceira motivada polo gaiteiro (dous en anos bisestos) que adornaba a contraportada da publicación xa desde 1862. Inicialmente en castelán, incorporou aos poucos o galego, sendo nos peores anos do franquismo a única publicación monolingüe en galego. A pesar de na capa, ou se cadra por iso mesmo, levar a palabra "patriótico" ao lado de relixioso, profético, astronómico, recreativo, popular e barato.


Summary: As mozas e mozos de entre 16 e 18 anos seguirán sen o dereito ao sufraxio. ERC, apoiada por diversas forzas nacionalistas e de esquerdas, defendía no Congreso español que as persoas maiores de 16 anos puidesen votar. Unha iniciativa que non prosperou debido ao rexeitamento dos principais grupos da Cámara.

A proposta presentada por Esquerra Republicana de Catalunya para o seu debate no Congreso reclamaba a modificación de catro puntos da Lei orgánica do réxime electoral xeral (Lorex) co fin de rebaixar a idade de votación até os 16 anos. Finalmente e de maneira maioritaria, o Congreso rexeitou esta iniciativa, con 218 votos en contra, fronte a 67 a favor e 58 abstencións. A idade mínima para votar, a debate no Estado A iniciativa de ERC instaba a recoller ese axuste no censo e a fixar tamén ese mínimo de idade para poder formar parte dunha mesa electoral. Nesa liña, lembraba que a asemblea de parlamentarios do Consello de Europa aprobaba en 2011 unha resolución "sobre o fortalecemento da democracia mediante a redución da idade para votar aos 16 anos", que emprazaba os Estados membros do Consello de Europa a permitir o dereito ao voto a partir desa idade. A defensora da proposición, a deputada nacionalista Marta Rosique, sinalou que coa "proposta ponse no centro da axenda política a mocidade, que implica que haxa unha preocupación maior polos intereses dos mozos" e lembrou que as persoas de entre 16 e 18 anos "poden acceder legalmente ao mercado laboral, teñen a obriga de pagar impostos e responsabilidade penal e permíteselles facer o testamento mais non poden votar". ENQUISA | Debería baixarse aos 16 anos a idade para poder votar no Estado español? ERC argumentou a súa proposta indicando que conta co apoio das entidades representativas da mocidade. Precisamente, o Consello da Mocidade de España aposta polo recoñecemento do dereito a voto dos maiores de 16 anos para "propiciar un maior equilibrio electoral entre os máis novos e os máis maiores" e por "coherencia entre os dereitos civís e as responsabilidades". Postura dos partidos políticos O grupo parlamentario socialista, que en 2016 apoiou tramitar unha iniciativa semellante, rexeitou a medida afirmando que "non é de recibo elevar esa proposta lexislativa ao pleno cando está en funcionamento un relatorio na Comisión Constitucional do Congreso para a reforma da Lei electoral". Nesa dirección, animou os republicanos a derivar a proposta a este órgano. O deputado popular Jose Antonio Bermúdez de Castro opúxose á proposta significando que "non é unha iniciativa nova, de feito xa foi rexeitada hai tres meses nesta Cámara". Asemade, apuntou que "a idade das persoas ten unha grande importancia porque determina a maioría de idade da que se derivan dereitos e deberes. Os constituíntes primeiro e os lexisladores despois quixeron deixar claros determinados dereitos ligados á maioría de idade, polo tanto un menor non ten liberdade de capacidade para obrar", expuxo. O Bloque Nacionalista Galego expresou o seu apoio a esta iniciativa. Neste sentido, o portavoz da formación no Congreso, Néstor Rego, considerou "maduras" as persoas mozas "para tomaren decisións naquelas cuestións que lles afectan" e afirmou que "transformar a realidade en positivo esixe contar coa mocidade". Rego engadiu que para rematar co desapego da xuventude coa política "é preciso que vexan recoñecidos dereitos e deberes na toma de decisións".


Summary: Anova mantén a súa aposta na constitución dunha "fronte ampla" que supere as barreiras entre o nacionalismo e a esquerda, con carácter non excluínte, o que na práctica significa incluír a esquerda española. Na perspectiva da súa primeira Asemblea Nacional, que irá decorrer os vindeiros 8 e 9 de Xuño de 2013, Anova abre a billa a unha política de alianzas "con actores distintos para diferentes ámbitos".

Esa é a principal conclusión que se tira da leitura dos textos elaborados pola comisión encarregada da redacción das teses a debate na súa primeira Asemblea Nacional ordinaria, que se irá realizar os días 8 e 9 de Xuño, e aos que tivo acceso Sermos Galiza. Segundo os seus propios autores, estes textos son só "o primeiro rascuño" para "o debate que aínda se vai dar por dúas veces nas asembleas locais e por dúas veces en asemblea nacional de todas e todos os afiliados". Anova non explicita nos seus textos a unidade do nacionalismo como obxectivo e, en troca, si fala da "unidade de acción" de nacionalismo e esquerda, que xulga debe realizarse "con carácter non excluínte", isto é, aberto ao concurso de organizacións estatais. A primeira concretización da Fronte Ampla é a coligación que Anova formou con Esquerda Unida, a organización galega de Izquierda Unida, para as eleccións ao Parlamento de Galiza. Anova xulga desexábel que a unidade de acción se alargue agora a novos "colaboradores", abrindo a hipótese a que se "configuren alianzas con diferentes actores para distintos ámbitos". Dito doutro xeito: Anova -aínda que non o explicite dese xeito- non descarta o escenario dunha política de alianzas distinta en función dos diferentes procesos eleitorais, unha sorte de xeometría variábel, que podería levar ao partido de Beiras a cambiar de compañeiros de viaxe dependendo de que tipo de eleccións se tratar. Cumpre lembrar que os próximos comicios -se non houver adiantamento no Estado- serán as europeas de 2014 e as municipais de 2015. A tese de Anova é que a condición previa da conquista da soberanía é o logro da hexemonía e iso pasa por construír un suxeito colectivo no que se pode integrar unha sección da esquerda estatal No apartado intitulado "Alianzas eleitorais", a proposta de teses reitera a idea dunha "fronte ampla" alicerzada na "unidade de acción" e sempre coa "condición inescusábel de non admitir posicións excluíntes". A decisión que se adoptar a respeito das alianzas eleitorais das que faga parte Anova será tomada "polo conxunto da militancia como estabelecen os estatutos" e "non terá que ser, necesariamente, a mesma en cada caso". Ou sexa: pode haber alianzas distintas en procesos eleitorais diferentes. En todo caso, a aposta de Anova en AGE ten fasquía de ser estratéxica, até o ponto de sustentar nos textos a debate a tese de "a irrupción" da Alianza Galega de Esquerda ter vido a "crebar para sempre a foto fixa na que sobrevivía o nacionalismo galego". Aliás, Anova atribúese a paternidade de boa parte do suceso eleitoral de AGE á súa propia achega, pola súa práctica "anovadora" e o seu "discurso político nacionalista de esquerda" que terían resultado na atracción de antigos votantes de BNG, EU, e PSdeG-PSOE. Autodeterminación cara á independencia e a soberanía como fetiche Anova menciona entre os principios ético-políticos a respeitar pola súa militancia o da autodeterminación cara á independencia e, nese sentido, admira que nos textos non se faga a menor referencia aos procesos en curso cara á consecución dun Estado propio quer en Catalunya quer en Euskal Herria. A respeito da soberanía, afírmase literalmente que "para ser algo máis ca unha palabra fetiche" terá que vir precedida da conquista da "hexemonía". A xuízo de Anova, iso só o pode facer "un suxeito colectivo representativo da maioría social agredida, para o cal non pode ser requisito que todos os inviduos se adscriban a unha cultura política". A tese de fondo é, portanto, que para conquistar a soberanía é preciso facelo através dun "suxeito colectivo" que integre tamén unha sección da esquerda estatal, a liderada por Cayo Lara, dirixente que se ten pronunciado en contra do exercicio da soberanía de Catalunya.


Summary: A Xunta anuncia unha volta progresiva ás aulas por niveis educativos, horas despois de que os sindicatos convocasen mobilizacións e folga no ensino para o 10 e 16 de setembro reivindicando un regreso seguro aos centros.

Logo de que os sindicatos CIG, CCOO, STEG e CSIF presentaran esta segunda feira, 31 de agosto, o calendario de mobilizacións no ensino, que comprende xornadas de folga para o 10 e 16 de setembro, para exixir ao Goberno galego un regreso ás aulas presencias con todas as medidas de seguridade ante a Covid-19, a Xunta da Galiza vén de decidir, finalmente, reformular o inicio do curso. O calendario mantén o arranque da actividade a partir do 10 de setembro pero a incorporación do alumnado "será escalada", segundo informou esta tarde a Consellaría de Educación. Así pois farase por niveis, ao longo de diversos días, unha medida similar á que se adoptou noutros territorios como Euskadi ou a Comunidade de Madrid. Deste modo, o mesmo 10 de setembro volverán aos centros o alumnado de 4º e 5º de Educación Infantil; 1º, 2º e 3º de Primaria e Educación Especial, mentres que ao día seguinte será a quenda de 6º de Infantil e de 4º, 5º e 6º de Primaria. O 16 de setembro, pola súa banda, acudirá a clase o estudantado de 1º e 2º de Secundaria, 1º de Bacharelato, e 1º de FP Medio e Superior; o 17 farano en 3º da ESO, 2º de Bacharelato e 2º de FP Medio e Superior; e a incorporación completarase o 18 de setembro con 4º de ESO e FP Básica. A Xunta publicou esta segunda feira o protocolo con instrucións para o inicio de curso que incorpora o acordo alcanzado a semana pasada na reunión das comunidades autónomas e os Ministerios de Sanidade e Educación, ademais das últimas decisións do comité clínico que asesora o Goberno sobre a evolución da pandemia provocada pola Covid-19. Máscaras para Infantil O alumnado terá que levar outra máscara de reposto e un estoxo para gardala nos momentos en que non teña que usala, como nas comidas, aínda que haberá unha dotación mínima de proteccións nas escolas para casos de perdas. Educación anunciou que se repartirán unhas 400.000 máscaras entre os centros. O estudantado recibirá unha formación específica sobre o uso destes medios de protección e o profesorado deberá incentivar e concienciar sobre o seu uso entre o alumnos de infantil "sempre que sexa posíbel". As aulas manterán grupos de convivencia estábel para Infantil e Primaria, e unha distancia de seguridade de 1,5 metros de separación medidos desde o centro das cadeiras para o resto de etapas educativas. Para facer cumprir esta medida, os centros poderán retirar mobles e buscar espazos alternativos para aqueles casos nos que o tamaño do habitáculo impida cumprir co distanciamento decretado. Educación abre a porta, ademais, a efectuar novos desdobres naqueles grupos nos que resulte inviábel e careza de alternativa en calquera destas dúas opcións para poder cumprir coas medidas de seguridade. Postos fixos Os servizos de comedor e de transporte contarán ademais con postos fixados para cada alumna e alumno, que manterán durante todo o ano, e separados por unha distancia de 1,5 metros. No caso dos comedores, poderanse estabelecer quendas e instalar outras medidas de protección, como biombos. O obxectivo destas medidas é garantir un mellor seguimento dos contactos. A maiores, haberá un equipo Covid-19 en cada centro que recibirá formación específica impartida por persoal sanitario e que contará cun centro de saúde de referencia para ofrecer asesoramento; practicarase un test serolóxico a todo o persoal; a aplicación ' EDUCOVID' para aplicar o seguimento de contactos e casos confirmados; e autoenquisas de avaliación que deberán facerse cada día. As nais e pais terán que colaborar coas crianzas para detectar posíbeis síntomas e realizar tomas de temperaturas domiciliarias antes de acudir ao centro de forma diaria. Os centros deberán facer especial fincapé na ventilación de aulas e espazos e nas tarefas de limpeza de zonas comúns, como os baños e as aulas. Xestión dos gromos Así mesmo, como se estabelecía no protocolo de xuño, cada centro debe contar con plans de continxencia e plans de adaptación ás súas propias singularidades, mentres que bibliotecas, aseos e espazos de recreo terán capacidade limitada. Neste último caso, os espazos deberán contar cun máximo de 30 alumnas e alumnos, priorizando as áreas ao ar libre. As aulas virtuais terán que estar operativas a partir de 3º de Primaria antes de finalizar o mes de setembro, e os centros terán que vixiar e identificar as necesidades e dificultades de cada usuario para recibir formación a distancia. No caso de que se produzan repuntas, as autoridades sanitarias serán as encargadas de definir os illamentos que sexan necesarias atendendo ás particularidades de cada caso. En función do número de contaxios, poderase ordenar a corentena dun grupo determinado de contactos estreitos do centro, o fachamento dunha ou varias aulas, dun nivel educativo ou do centro na súa totalidade, segundo explicou Jorge Aboal, director xeral de Asistencia sanitaria.


Summary: O convenio provincial viña de ser asinado entre a CIG e a patronal provincial. O sindicato anuncia que recorrerá a sentenza do TSXG que estima parcialmente esta impugnación, xa que "vén lexitimar un auténtico atentado contra a negociación colectiva".

A patronal pontevedresa da construción (APEC) e a CIG asinaron recentemente o convenio provincial de Pontevedra deste sector. Un convenio, explican desde o sindicato nacionalista, no que se contemplaba unha mellora en asuntos importantes aos que o convenio estatal non era quen de dar resposta, como o control da temporalidade na contratación. O convenio blindaba tamén a subrogación das actividades de conservación e mantemento de estradas ou vías férreas en aspectos tales coma o mantemento íntegro da antigüidade, algo que o novo Convenio Estatal pon en cuestión, ou doutros en que se mellorou o texto estatal coma permisos e licencias. "Nunca como até agora se manifestou con tal clareza este intento de recentralizar a negociación colectiva" A resposta da patronal española (CNC) foi impugnar este convenio. A CIG xa anuncia que recorrerá a sentenza do TSXG que estima parcialmente esta impugnación, porque "vén lexitimar un auténtico atentado contra a negociación colectiva e senta un precedente moi negativo que poderá ser tomado como referencia no futuro". A CIG-Construción lembra que as sucesivas reformas laborais deterioraron as condicións laborais e propiciaron un "claro retroceso" na negociación colectiva, priorizando o marco negociador estatal, "centralizando en Madrid a negociación colectiva e impedíndonos acadar melloras nos convenios colectivos provinciais". Como consecuencia desta situación, que cualifica de "vergoñenta", dereitos e melloras significativas pactados no convenio após intensas negociacións fican provisionalmente en cuestión.


Summary: A Igrexa asegura que o seu inventario "acredita a titularidade eclesial" dos terreos colindantes a tres templos que reivindica o goberno local, que comprobou a inmatriculación indebida de máis de 1.300 metros cadrados A Coruña reclámalle á Igrexa terreos municipais que rexistrou como propios

O Arcebispado de Santiago de Compostela asegura que os terreos que lle reclama o Concello da Coruña son da súa propiedade. Así o asegura logo de que o goberno local coruñés lle reclamase xa por escrito que rectifique a inmatriculación que fixo de parcelas "de dominio público municipal", tal e como adiantou Praza. O Arcebispado de Santiago asegura que os terreos que lle reclama o Concello son da súa propiedade O departamento de Patrimonio do Concello detectou, segundo a circular enviada ao Arcebispado, máis de 1.300 metros cadrados de terreo colindantes a tres centros parroquiais rexistrados polas autoridades eclesiásticas malia seren áreas propiedade da administración local. A Arquidiocese de Santiago responde asegurando que "non recibiu ningunha comunicación oficial por parte do Concello da Coruña a respecto dos terreos dos tres templos aludidos nas informacións", pero aclara despois que "a documentación sobre o inventario que obra en poder do Arcebispado acredita, en calquera caso, a titularidade eclesial dos terreos dos tres templos". "A documentación sobre o inventario que obra en poder do Arcebispado acredita titularidade eclesial dos terreos dos tres templos", di a Igrexa A Área de Rexeneración Urbana e Dereito á Vivenda do Concello enviou este luns ao Arcebispado unha circular na que "insta" a Igrexa "á rectificación voluntaria da inmatriculación" de tres terreos ao seren de propiedade municipal e estar rexistrados no catastro como se fosen da autoridade eclesiástica. As reclamacións refírense a unha praza fronte á parroquia da Resurrección situada no Barrio das Flores e que ocuparía 678 metros cadrados, así como unha zona das rúas achegadas e máis o adro ou praza situadas xunto á Igrexa de Santiago e á colexiata de Santa María, ambos os dous espazos na Cidade Vella e que ocuparían 256 e 470 metros cadrados respectivamente. A Igrexa inmatriculou indebidamente, segundo o Concello, máis de 1.300 metros cadrados de terreo colindantes a tres templos O Arcebispado, consultado por este diario, aclara que "no caso dos adros dos dous templos da Cidade Vella, é evidente que ambos os dous espazos son de uso público, pero de titularidade eclesial", mentres que no que se refire ao templo da Resurrección, no Barrio das Flores, asegura que "os rexistros de propiedade eclesiástica circunscríbense única e exclusivamente á edificación parroquial, sen que se rexistrase praza ningunha, tal e como aparece nas informacións". O Concello, tal e como explica na circular enviada, recolleu información sobre as inmatriculacións feitas pola Arquidiócese de Santiago "por se puidesen incluírse espazos de dominio público local". Examinados os arquivos municipais, a Técnica de Administración Xeral do Departamento de Patrimonio Urbanístico comprobou que se inmatricularan espazos que eran de propiedade municipal. Fontes do executivo local insisten en que a Igrexa se "auto-adxudicou" terreos alleos e poñen o exemplo da parroquia do Barrio das Flores, onde "só o perímetro do centro lle corresponde á autoridade eclesiástica, aínda que apareza rexistrada como propiedade súa moito máis espazo". As inmatriculacións indebidas que reclama o Concello terían sido feitas tras a modificación legal do goberno de Aznar que permitiu á Igrexa a inscrición de milleiros de parcelas O Concello coruñés dá un prazo de dous meses á Igrexa para que proceda á rectificación das inmatriculacións indebidas, tendo o Arcebispado de Santiago quince días para presentar alegacións. No caso de non haber resposta, a administración local acudirá á vía xudicial. En todo caso, todo parece indicar que esta inmatriculación indebida de terreos municipais por parte da Igrexa xorde dunha reforma da lei hipotecaria de 1998 durante o goberno de Aznar, que lle permitiu en exclusividade inscribir lugares de culto e outras propiedades que non estivesen rexistradas. Chegou a rexistrar unhas 4.500 propiedades en todo o Estado ao seu nome aproveitando que as certificacións e testemuñas que esixía a burocracia foi substituída por unha simple certificación do Bispado sen necesidade de posuír título de dominio ningún sobre o ben. Un dos casos máis polémicos foi o da Mezquita de Córdoba.


Summary: Ferrol acolleu a asemblea xeral ordinaria da organización que preside Carlos Callón. Un alto no camiño para coller folgos, recapacitar e pular na defensa do idioma. Entre outras decisións, atar en curto á Xunta para velar que cese na política agresiva para co galego; ou ben recuperar a revista 'LongaLíngua'.

A afiliación á Mesa pola Normalización Lingüística analizou o traballo desenvolvido neste último ano, para alén de trazar as liñas estratéxicas das tarefas e obxectivos a realizar nos vindeiros meses, así como debater informes económicos e de xestión. O presidente da MNL, Carlos Callón, cualificou de "frutífera" e "positiva" a asemblea que decorreu este sábado en Ferrol. "Valoramos positivamente a resposta e mobilización da cidadanía galega na defensa do seu idioma" "Valoramos a liña de traballo, de compromiso, para combater a negación por parte desta Xunta dos dereitos lingüísticos aos galego-falantes", manifestou o ribeirense. Neste sentido, valora as sentenzas dos TSXG que supuxeron unha labazada a propostas do Executivo Feijóo como o 'decretazo'. "Estaremos atentos a que a Xunta cumpra con esas sentenzas, e non descartamos abrir novas vías xudiciais para defender o galego". Callón, neste punto, engade: "Mesmo [non desbotamos] denunciar a nivel internacional o que acontece", pois na súa política lingüística, prosegue Callón, "están a vulnerarse convenios internacionais". Outras cuestións que se valoraron positivamente foi que a cidadanía continúa a respostar na defensa do idioma propio do país. "Somos unha organización sen grandes medios económicos, modesta, mais o nivel de mobilización é alto", dixo. O galego, tamén prioritario na cesta da compra A Rede de empresas abertas ao galego, da que fan parte 90 empresas, foi outro dos temas sobre os que se falou na asemblea da Mesa. "Puxémonos dous retos: dar un salto canto a empresas asociadas e estender na sociedade a idea do consumo lingüístico responsábel, que se aposte polo que estea en galego". Mais non serán estas as únicas tarefas a realizar nos vindeiros meses. Así, impulsarán unha nova campaña, 'Actívate. Defende os teus dereitos lingüísticos', para os e as cidadáns teren ferramentas para unha defensa activa dos seus dereitos no eido do idioma. Outro proxecto que se puxo sobre a mesa sería o da recuperación da a revista LongaLíngua. Ferrol, moito por coñecer (e saber) Como broche de ouro a esta xornada, e após o xantar, A Mesa organizou un roteiro guiado pola cidade de dúas horas de duración, unha iniciativa "para coñecermos o patrimonio arquitectónico urbano de Ferroll".


Pode que penses que non teño dereito por terme ido de aí. Mais a verdade é que non tiven outra opción. Fiquei moito tempo na busca de algo que nunca chegou. Ese algo poder un traballo (quase extinto), unha beca, un apaño temporal... nada. Iso foi o meu principal motivo polo que emprendín o meu "espírito aventureiro da xuventude española" (non sei se lembras estas palabras saídas da bocazas da ministra de emprego). Si, de emprego. Ese algo que a día de hoxe segue sen chegar. Tan só unhas pequenas esmolas da caridade dos nosos gobernantes a escasos meses do reencontro fronte ás urnas. Pode que penses que non teño dereito por terme ido de aí. Mais a verdade é que non tiven outra opción. Fiquei moito tempo na busca de algo que nunca chegou Casualmente iso é algo que tampouco chega. Logo de asentarme en Croacia e de revisar as instrucións a seguir para votar dende aquí, o meu primeiro paso foi Google. Ao non entender moito, preferín dirixirme por escrito ao Facebook da Embaixada Española en Croacia (sita en Zagreb). A miña pregunta foi se había outra maneira de solicitar o voto sen ter que presentarme na oficina consular, xa que vivo a tres horas da capital. A resposta foi unha negativa e un arquivo adxunto sobre o proceso das eleccións autonómicas de outras rexións. Volvín a preguntar sobre o caso das municipais de Galicia, e a resposta foi unha URL do Ministerio de Exteriores. Moita páxina web, moitas redes sociais, somos todos moi modernos e gostamos de ter actualizado o noso muro. Pero a día de hoxe, en pleno 2015, non somos capaces de ofrecer solucións executando un DNI electrónico (que alguén me explique o seu uso) na web, ou simplemente solicitar na oficina postal de turno co meu DNI na man a documentación pertinente. Pasan os anos e seguimos igual. Na miña localidade, de momento, quedan sen o meu voto. Veremos que pasa nas eleccións xerais do próximo mes de novembro Son dos que pensas que estas cousas fanse para evitar dar voz e voto (nunca mellor dito) aos que non estamos na casa. Seguramente non serei o único, pois sei que en pasadas citas electorais houbo tamén algunha persoa que tivo dificultades similares. Pasan os anos e seguimos igual. Na miña localidade, de momento, quedan sen o meu voto. Veremos que pasa nas eleccións xerais do próximo mes de novembro. Isto non é senón un sumando máis á larga lista de defectos dun país que non asume o seu atraso.


Summary: Remata o tempo para lembrar a represión da ditadura con fontes de primeira man. Cando a Xunta declarou o 2006 como ano da memoria ficaban o dobre de testemuñas vivas que na actualidade.

Non hai todo o tempo do mundo para facer memoria do golpe franquista e da represión que veu inmediatamente despois. De feito, en apenas unha década xa non quedarán fontes de primeira man que poidan relatar o vivido naquela Galicia de 1936 que en apenas un mes pasou de ser chamada a votar o Estatuto de Autonomía a recibir a ameaza de que quen non atendese ás ordes dos militares sublevados "non poderán queixarse se lles acontece algún mal". Non en van, a finais de 2016 restaban no país pouco máis de 230.000 persoas de 80 ou máis anos. No pleno do Parlamento celebrado hai dúas semanas os votos do PP rexeitaron a proposta formulada polo BNG para impulsar unha lei galega da memoria histórica que fose alén da vixente no Estado dende 2007. No transcurso do debate o deputado popular Aureliño Núñez -quen, destacou, contou na súa familia con varias persoas represaliadas polos franquistas- sinalou "non saber" que parte da poboación galega estaba aínda formada por quen viviron o golpe contra a II República e os anos da represión. A resposta ao interrogante é que apenas un 9%, practicamente a metade que, cando no ano 2006, a Xunta conmemorou o Ano da Memoria. Cando a Xunta declarou o 2006 como ano da memoria ficaban o dobre de testemuñas vivas que na actualidade Un dos plans xurdidos con apoio público durante aquel ano de lembranza das vítimas fora o proxecto de investigación Nomes e Voces, que implicara as tres universidades galegas para "estudar a represión franquista durante a Guerra Civil e a ditadura" e "ofrecer á sociedade datos relativos ás persoas que sufriron algún tipo de persecución por mor da súa ideoloxía e da súa posición favorable á democracia republicana". Aquel proxecto, eloxiado por institucións internacionais como a ONU, baseou boa parte do seu traballo nas testemuñas vivas, nos relatos da poboación que daquela roldaba os 70 anos, unhas 450.000 mulleres e homes. A fin do financiamento público provocou que en 2013 o proxecto Nomes e Voces tivese que botar definitivamente o ferrollo. Daquela, segundo datos do Instituto Galego de Estatística, aínda había no país case 300.000 testemuñas vivas dos peores anos da posguerra. Eran xa moitas menos que no inicio destas investigación, e practicamente a metade das que, segundo os padróns municipais, vivían en Galicia a comezos deste século. As testemuñas vivas contribuíron a construír a base de datos do proxecto 'Nomes e Voces', que documenta case 5.000 asasinatos Propostas cidadás como as lanzadas dende a oposición parlamentaria ou a Iniciativa Galega para a Memoria, pero tamén dende as propias Nacións Unidas, poñen o acento na urxencia de aproveitar estas fontes de primeira man mentres existan. Non en van, as súas lembranzas combinadas co baleirado de bases de datos xudiciais e militares permitiron construír arquivos da memoria como o de Nomes e Voces, con datos fidedignos dos arredor de 5.000 asasinatos dos franquistas documentados en Galicia, o seu "laboratorio de control social", en verbas do historiador Julio Prada. Trátase, ao cabo, de documentar e reparar en vida, mentres sexa posible, a quen coñeceron que o que sucedeu naqueles anos non foron simples "mortes por hemorraxia interna".


Summary: Nacionalización de Alcoa, estatuto electrointensivo e tarifa eléctrica galega, propón o BNG para evitar os despedimentos en San Cibrao. O PSdeG comprométese cun plan "de reconstrución" e Galicia en Común cun "de rescate", mentres que En Marea pide a entrada temporal do Estado no capital da factoría.

O anuncio do despedimento de 534 traballadoras e traballadores da factoría de Alcoa en San Cribrao centrou a reacción política na quinta feira, 28 de maio. As forzas da oposición criticaron a inacción do Goberno galego e BNG, En Marea e Ciudadanos sinalaron tamén as responsabilidades do Executivo estatal. Todas elas amosaron diversas solucións que van desde a nacionalización, a posta en marcha dunha tarifa eléctrica e o estatuto electrointensivo até a elaboración dun plan de reconstrución. Caballero comprométese cun "acordo de país" O candidato do PSdeG á Xunta, Gonzalo Caballero, acusou o presidente Alberto Núñez Feixoo de "situarse de lado" e "escapar" das súas responsabilidades en materia industrial". Nese sentido, aseverou que a Consellaría de Economía, Emprego e Industria ten as competencias en materia de industria, mais criticou que a Xunta careza dunha política industrial. Caballero comprometeuse a traballar para lograr "un grande acordo de país que reme co Goberno de España e cos concellos para reconstruír Galiza", co cal aspira, segundo dixo, a "mobilizar 2.500 millóns de euros" para encetar unha "nova política económica e industrial galega". Gómez-Reino avoga por un "plan de rescate" O candidato e voceiro de Galicia en Común, Antón Gómez-Reino, apostou por deseñar e pór en marcha "de inmediato" un plan "de rescate" de Alcoa "que garanta a viabilidade da empresa", e que, en colaboración coas institucións públicas, "poña todos os recursos da Administración autonómica ao servizo do mantemento do emprego". "Nestes 11 anos de Goberno de Feixoo", dixo Reino, "a Xunta foi unha mera espectadora do desmantelamento da industria da Galiza, da destrución de miles de postos de traballo no sector e do empobrecemento de comarcas enteiras". Reino recorreu ao Estatuto de Autonomía para lembrar que a Xunta "ten plenas competencias en promoción económica e protección da industria", dixo, polo que considerou que "corresponde á Xunta adoptar as medidas necesarias para protexer, promover e asegurar a continuidade da actividade en Alcoa". Reino avogou por conformar un "Goberno de progreso" na Xunta "que exerza as competencias que lle corresponden" e que deseñe un novo modelo produtivo para Galiza. En Común tamén instou a Feixoo a comparecer no pleno da Deputación Permanente do parlamento para someter a control "a inacción da Xunta", dixo. Pontón aposta pola nacionalización de Alcoa Desde o BNG pediron a nacionalización da factoría e a posta en marcha dunha tarifa eléctrica galega para, en palabras da candidata nacionalista a presidir a Xunta, Ana Pontón, "evitar o feche da factoría, a morte de toda unha comarca e impedir un golpe devastador para o sector industrial do país". "Propomos a intervención pública da empresa para manter a produción e o emprego", salientou Pontón, que lembrou que a factoría de San Cibrao xa foi unha empresa pública e que, por tanto, do que se trataría agora sería de "facer un camiño inverso". "Galiza non pode seguir vendo como se desmantela o sector industrial ante a pasividade do Goberno estatal e da Xunta", consideran no BNG. Por iso, Pontón apelou ao despregue de "toda a presión institucional e social para garantir o futuro do emprego". Alén da factoría da Mariña, no Bloque piden tamén a intervención pública da antiga fábrica de Alcoa na Coruña. A respecto dela, Pontón considera que se está a producir "unha situación preocupante debido á operación de compra-venda da planta, avalada polo Goberno estatal e pola Xunta, pero está chea de incertezas", dixo, e "require dunha auditoría".De "disparate" cualificou ademais a nacionalista "que poda fechar unha fábrica polo custo da enerxía nun país que exporta electricidade". Ante esa situación, reclamou pór en marcha unha tarifa eléctrica galega "cun status especial para as industrias electrointensivas". Pontón tamén pediu a comparecencia inmediata do presidente da Xunta no Parlamento ante esta "emerxencia" e afirmou que, se finalmente Alcoa fecha, o BNG ve indiscutíbel que a empresa devolva as axudas públicas que recibiu. En Marea pide a entrada temporal do Estado O coportavoz de En Marea, Pancho Casal, propuxo que o Estado entre de maneira temporal no capital da factoría "nunha porcentaxe suficiente que garanta o futuro da planta até que se supere esta situación conxuntural". Para Casal, "a entrada do Estado debería servir tamén para garantir un funcionamento ambiental transparente e responsábel". Desde esta formación tamén propoñen que a Unión Europea grave con aranceis "o aluminio alleo que fai dumping medioambiental, dificultando a súa entrada especulativa no mercado europeo". Ao Goberno español En Marea exíxelle que cumpra o seu compromiso de aprobar o estatuto das electrointensivas, e ao da Xunta pídelle que "exerza as súas competencias en política industrial". Cs acusa PSOE e PP de deixar morrer Alcoa "PSOE e PP deixaron morrer a Alcoa", así o asegurou a portavoz de Ciudadanos na Galiza, Beatriz Pino. "Levamos anos denunciando que isto podía pasar e parece que vai suceder sen que o PSOE nin o PP fixesen nada por salvar os postos de traballo. Moitas promesas e poucos feitos". Pino pediu "ás Administracións competentes" que poñan con urxencia "unha solución.


Summary: A reparación e posta en valor deste patrimonio renovou símbolos da ditadura.

Fontes e lavadoiros son elementos patrimoniais moi presentes en partes importantes do noso territorio e que aínda se manteñen vivos e útiles en non poucas delas. A posta en valor destes elementos é en moitos sitios unha demanda veciñal. Mais hai veces que esa reparación e restauración abrangue outros aspectos non pedidos, como o mantemento ou renovación de simboloxía franquista presente nesas fontes e lavadoiros. En Arbo, onde o PP goberna con maioría absoluta, a páxina do concello informa da fin das obras desenvolvidas en diferentes fontes e lavadoiros do municipio. Nalgunhas delas, como na da fonte de Barrocas, destaca (para alén da utilización de cemento nunha obra orixinaria en pedra) o rechamangueiro pintado en vermello do símbolo falanxista do xugo e as frechas acompañado do ano de construción (1953) e das siglas OSM, correspondentes a Obra Social del Movimiento.


Summary: Sete preguntas puido contestar en plena xornada de reflexión e na electoral a cidadanía de Catalunya nunha fórmula de democracia directa que pide opinión sobre asuntos como os tranxénicos e a débeda pública e que se segue realizando a pesar da decisión en conta do Tribunal Supremo español.

Malia a prohibición do Tribunal Supremo español, varias localidades de Catalunya seguen a celebrar o chamado Multireferendo, que coincidinde coa xornada de reflexión ás eleccións europeas, razón da prohibición estatal en base a que as preguntas "poden influír no electorado" así como polo seu vínculo co "contexto político catalán", argumentos ambos que non foron asumidos desde as organizacións convocantes e colaboradoras, que manteñen contra a prohibición unha fórmula de democracia directa que comezou de xeito dixital hai un mes e que esta fin de semana sacou as urnas á rúa en máis de cen puntos da xeografía catalá. O Multireferendo conta co apoio dunhas 40 entidades -entre elas a CUP, con tres deputad@s no Parlament- e propón sete preguntas, como unha sobre o uso de transxénicos, outra sobre o pago da débeda pública, unha máis sob a posibilidade de votar en referendo vinculante as Iniciativas Legislativas Populares (ILP), así como outras de carácter local en distintas cidades e vilas, relacionadas con proxectos urbanísticos ou servizos municipais. Democracia e dereito a decidir Segundo as persoas organizadoras, dependendo da resposta que se consiga, é moi probábel que esta iniciativa teña continuidade nunha segunda vaga, con novas preguntas "coas que profundar nos dereitos democráticos" nun país ao que o Estado español estalle a negar a posibilidade de organizar unha consulta de autodeterminación.


Summary: A Executiva do BNG enviou unha comunicación por escrito ao goberno portugués e ao presidente da República para expresar a súa solidariedade e as condolencias polas vítimas do incendio. O Bloque chama a tomar nota do acontecido e denuncia que a Xunta non ten aínda aprobado o Plano de Prevención e Defensa contra os incendios forestais de Galiza (PLADIGA).

O BNG considera que a política de prevención da Xunta da Galiza non é digna de tal nome e nese sentido denuncia que "nin se está a cumprir a normativa en canto ás franxas de seguridade previstas para protexer as vivendas e as infraestruturas, nin a día de hoxe o operativo anti-incendios está aprobado". "O mellor antídoto para loitar eficazmente contra os incendios é ter un monte ordenado, produtivo e con usos multifuncionais. Lamentabelmente as políticas da Xunta camiñan en dirección contraria, potenciando o monocultivo de especies que son altamente incendiarias -parece que a masa forestal incendiada en Portugal era fundamentalmente de eucalipto e piñeiro- e desaproveitando a inmensa riqueza do noso monte, clave para ter un medio rural vivo e libre de lumes", di o BNG a meio dun comunicado de imprensa. A portavoz nacional do BNG, Ana Pontón, expresou a súa solidariedade co pobo portugués na súa conta twitter. Alén de se dirixir ás institucións de goberno portuguesas, o BNG transmitiu as súas condolencias a aquelas organizacións políticas coas que mantén lazos de amizade, o PCP e o Bloco de Esquerda. Tristura inmensa ante a destrución do lume no veciño Portugal. Que traxedia. O noso corazón está con vós.— Ana Pontón (@anaponton) 18 xuño 2017


Summary: Nesta segunda temporada as protagonistas son a poeta Alba Cid, a cantante Andrea Pousa, a creadora de videoxogos Laksmy Irigoyen, a xornalista Esther Estévez, a instagramer Paula Jorge Horta, a fotógrafa Antía Castro e a Lucía Freitas.

"O futuro é galego, e o futuro é en feminino", conclúe a cociñeira Lucía Freitas en Superheroínas. A afirmación podería ser o lema da segunda serie que a Universidade de Santiago de Compostela (USC) e a Real Academia Galega (RAG) presentaron esta cuarta feira na Facultade de Ciencias da Comunicación. A produción audiovisual realizouse no marco do proxecto 'Novas voces para a lingua', impulsado por ambas as institucións para outorgar visibilidade e promover o uso cotián do galego entre a mocidade dándolles voz a novos creadores e creadoras. Nesta segunda temporada as protagonistas son a poeta Alba Cid, a cantante Andrea Pousa, a creadora de videoxogos Laksmy Irigoyen, a xornalista Esther Estévez, a instagramer Paula Jorge Horta, a fotógrafa Antía Castro e a propia Lucía Freitas, nunha proposta de pezas breves dirixida por José Manuel Diego Ferreira, alumno de 4º de Xornalismo no momento en que se levou a cabo como parte do seu traballo fin de grao (TFG). Xabier Ferreira, xerente da USC: "A xestión externalizada xera ineficiencias porque é ríxida" O vídeo da cociñeira distinguida cunha estrela Michelin pode xa verse xa na canle de YouTube da USC. Nas vindeiras semanas iranse estreando os demais episodios dunha serie que pretende "desacralizar e levar a contraria", explica o director. "Levámoslles a contraria aos medios de comunicación porque non nos dan oco á xente nova. Ademais é un proxecto que lle leva a contraria a ese discurso de lingua como peza de museo, e é un proxecto que busca apoderar a muller, que busca mostrar unha muller que usa o idioma no seu día a día", enumera José Manuel Diego Ferreira no vídeo de presentación da serie. Presentación ante o estudantado O vicerreitor de Profesorado da USC e académico correspondente, Ernesto González Seoane; o presidente da Real Academia Galega, Víctor F. Freixanes; a decana de Ciencias da Comunicación, Ana Isabel Rodríguez Vázquez; e cinco protagonistas da serie e o seu director participaron na presentación decorrida no centro. Foi un acto que contou coa asistencia do alumnado, o zume do que se nutre 'Novas voces para a lingua' a través de traballos fin de grao, titorizados dende a propia Facultade e que contan tamén co apoio da RAG en distintas fases da produción e da realización. Gonzalo Navaza ingresa a próxima semana na RAG como membro numerario "Este acordo entre a Real Academia Galega e a Facultade de Ciencias da Comunicación da USC nace coa intención de darlles voz aos novos creadores e creadoras que, no ámbito da comunicación e do audiovisual, queren amosar o seu compromiso coa lingua galega", lembra Víctor F. Freixanes.


Summary: Decembro de 2021 rematou como o mes máis caro da historia, cun prezo medio do megawatt/hora (MWh) de 239 euros.

O prezo medio da electricidade no mercado maiorista volve subir esta segunda feira, en concreto 9,88% a respecto do domingo, de forma que alcanzará os 150,5 euros por megawatt/hora (euros/MWh), segundo datos publicados polo Operador do Mercado Ibérico de Enerxía (OMIE). Por treitos horarios, o prezo mínimo da luz para este 3 de xaneiro darase entre as 23 e as 24 horas, con 100,36 euros/MWh, ao tempo que o máximo, de 189,26 euros/MWh, se rexistrará entre as 8 e as 9 horas. En comparanza co mesmo día de 2021, a suba experimentada esta segunda feira na tarifa eléctrica é de 221%, xa que un ano atrás o custo medio era de 46,93 euros/MWh. O pasado mes de decembro fechou como o máis caro da historia, cunha tarifa media de 239,1 euros e con certas repuntas que superaron amplamente a cota dos 200 e 300 euros/MWh. O encarecemento dos últimos meses no mercado eléctrico explícase, principalmente, polos altos prezos do gas nos mercados e dos dereitos de emisión de dióxido de carbono (CO2), en máximos históricos este ano. Prodúcese, aliás, nun momento no que a Comisión Europea estuda cualificar o gas e a enerxía nuclear como "verdes" a fin de acelerar o proceso de descarbonización e aumentar a produción enerxética. Evolución do prezo medio mensual da luz en 2020 e 2021


Summary: O alcalde de Jun, José Antonio Rodríguez Salas (o rexedor español con máis seguidores en twitter), ou os responsables do blog Yo fui a EGB participarán o vindeiro martes na xornada sobre innovación dixital #lugoinnova.

Lugo acollerá o vindeiro martes 10 de marzo unha xornada sobre innovación dixital, #lugoinnova. O evento contará coa presenza de recoñecidas figuras do mundo dixital, impulsores de innovadores e modélicos proxectos en diferentes ámbitos. Terá lugar no Salón de Actos do Pazo de San Marcos e a asistencia totalmente gratuíta, malia que limitada polo aforo do recinto, polo que será necesario reservar praza a través da web da Deputación. A xornada #lugoinnova reunirá en Lugo destacadas figuras do mundo dixital que analizarán a estreita relación entre a innovación e o crecemento económico e social dun país, proceso que se acelera considerablemente coa aparición da compoñente dixital, polo que son moitas as persoas, empresas e organizacións que non dubidan en incorporarse e apostar pola teconoloxía e a rede nos seus modelos de crecemento. Entre os participantes estará José Antonio Rodríguez Salas, @JoseAntonioJun, alcalde do concello granadino de Jun, pioneiro en España no uso das redes sociais na participación cidadá Entre os participantes estará José Antonio Rodríguez Salas, @JoseAntonioJun, alcalde do concello granadino de Jun, pioneiro en España no uso das redes sociais na participación cidadá. De feito, este rexedor é o alcalde co maior número de seguidores en Twitter, superando os 300.000 followers. Rodríguez Salas falará sobre o Papel de Twitter na política e a administración pública. O caso Jun. Tamén tomarán parte Javier Ikaz e Jorge Díaz, creadores do popular blog Yo fui a EGB, unha homenaxe á infancia dos anos 80, que conta con máis dun millón de seguidores habituais na rede, e autores do libro inspirado no blog, que logrou situarse entre os tres máis vendidos do país. Tamén tomarán parte Javier Ikaz e Jorge Díaz, creadores do popular blog Yo fui a EGB A cita completarase coa intervención de Alfonso Alcántara, @yoriento, recoñecido especialista en motivación e emprego 2.0. Alcántara impartirá o obradoiro #SuperProfesional: Reinvéntate en 120 minutos, no que explicará os mellores consellos e os segredos do emprego 2.0, a marca persoal e o emprendemento para atopar e crear oportunidades persoais e laborais, e que o autor analiza no seu libro #SuperProfesional: 6 superpoderes para aprovechar tu talento y alcanzar tus objetivos. Os que non poidan acceder ese día ao Salón de Actos do Pazo de San Marcos, poderán seguir íntegro o evento a través de streaming, grazas ao traballo da Fundación TIC.


Summary: O 15 de xuño teñen que estar constituídos os novos plenos de cara á nova lexislatura. 9 dos 18 Concellos costeiros vivirán unha prácida entrada, onde teñen maioría absoluta o PSOE (Camariñas, Dumbría, Muxía e Ponteceso), BNG (Carballo, Mazaricos e Zas) e PP (Cabana e Laxe). Quedan pois pendentes dos posibles pactos, ou de gobernos en minoría os seguintes concellos: Carnota, Cee, Corcubión, Coristanco, Fisterra, Malpica, Muros, Santa Comba e Vimianzo. Xa vimos como está a cousa en Carnota, Corcubión, Fisterra, Muros, Malpica e Vimianzo. Hoxe toca irmos ata Cee.

Cee: Bipartito, tripartitos ou goberno en minoría Deu o PSOE un importante envorco ás Municipais en Cee. Subiu case de 2 a 4 concelleiros, con máis de 600 votos, practicamente os que perdeu o ata agora grupo de goberno IxCee, que cambiar o posto cos socialistas e pasa a ser terceira forza por detrás do PP de Antonio Domínguez. O BNG tamén subiu un concelleiro e Ciudadanos conseguiu manter o seu renovado edil, deixando fóra a Adrián Leira (Partido Libertario) e Víctor Somoza (Unión Cidadá Galega) por apenas 20 votos cada un. O normal, despois de tantos anos de disputas, sería esperar un goberno en minoría do PSOE con Margarita Lamela como alcaldesa, deixando dous ex alcaldes de forte carácter como Vigo e Domínguez na oposición. Pero a realidade é que Cee é o típico feudo no que pode pasar de todo. Xa se teñen visto gobernos das forzas menos votadas como aquel de CDS de Manuel Castro os anos 1987 e 1991 co apoio de PP e BNG. Ou aqueles anos nos que Lamela (pai) gobernara co apoio tácito, non oficial, de Domínguez antes daquela moción de censura de 2001 entre PP e IxCee. Ou mesmo, non hai tantos anos mocións de censura e gobernos formados por PP e BNG. Por iso, o ruxe ruxe na vila da Xunqueira non para. As matemáticas dan varias posibilidades: por un lado un goberno entre PSOE e PP; por outro un tripartito PSOE-BNG-Cs; ou pola contra, un hipotético PP-IxCee-Cs. Gobernos que poderían rematar pronto se ao longo da lexislatura volve soar a campá da moción de censura. No seo da forza máis votada, Margarita Lamela, valora moi positivamente os resultados, como non podería ser doutro xeito, unha vez que o PSOE venceu en todas as mesas menos en Lires. "Creo que é o recoñemento ao traballo realizado na oposición máis que a onda a #PedroSánchez, que é certo que axuda, pero o máis importante é o día a día. Houbo votantes de PP e IxCee que votaron a PSOE, polo recoñecemento ao traballo realizado e pola necesidade de cambio". Sobre posibles coalicións, Margarita ten claro que a idea vai ser gobernar en minoría. "Non me prantexo negociar. Si que vou falar con todos os número 1 pero cunha toma de contacto, pero non para pactar, porque teño o deber de facelo con consenso e con diálogo, porque así quero gobernar". Nese sentido, sobre a posibilidade de facer un tripartito, sinala "poderá ser que sexa o tripartito pola dereita, pero un PSOE-PP non, e un PSOE-BNG-Cs tampouco". Dende o BNG, Serxio Domínguez, non cren posible ningún pacto de goberno, despois de todas as problemáticas xurdidas coa "familia" do PSOE durante estes anos na oposición, pero en todo caso considera que terá que sero grupo socialista o que dea o primeiro paso para sentarse a falar, "se é que queren propoñer algo". Sobre as dúas posibilidades que atinxen ao PP, Antonio Domíguez é rotundo. "Díxeno claro, Oo PP de vai deixar gobernar ao PSOE e vai facer oposición responsable. Eu creo que ten que gobernar Margarita. Eu non falei a falar con ninguén que non sexa do meu partido, só lle mandei a Margarita un mensaxe felicitándoa e dicíndolle que pode contar con nós para sacar adiante. Cando o PP é goberno, o PSOE ten que estar na oposición, e ao revés. Pero que quede claro que nós imos facer gobernable o Concello. Ela ten que funcionar pero nós non imos bloquear o goberno", sinala.Sobre o tripartito PP-IxCee-Cs, Domínguez sabe que Ciudadanos formulou unha liña vermella que era non investir ao candidato do PP, despois dos problemas internos que levaron a ese grupo de ex populares a arrasar co partido que creara Plácido García Insua. "É practicamente imposible", sinala Antonio, que tampouco considera viable os rumores que sitúan a Juanra Hermida (Cs) como posible alcalde apoiado por PP e IxCee. "Se descarto rse tripartito facéndome alcalde a min, se non son eu alcalde xa nin che conto. Darlle a alcaldía a outro non o vai facer o PP nin de coña", sentenza con rotundidade e franqueza. Sobre o seu futuro, Domínguez sabe que agora non pode deixar o grupo. "Eu, por suposto, non me vou presentar máis, pero vou seguir con estes potente grupo formado, e quero darlle a miña experiencia durante unha boa temporada antes de deixar paso", explica. Todas as novas das Eleccións O Pactómetro: Vimianzo. O Pactómetro: Fisterra. O Pactómetro: Muros. O Pactómetro: Malpica. O Pactómetro: Carnota. O Pactómetro: Corcubión. As maiores sorpresas das Eleccións Municipais 2019. Os resultados das #Eleccións Municipais2019 na Costa da Morte, Concello a Concello.


Summary: Traballa na súa explotación gandeira de Vimianzo entre dez e doce horas cada día, sen festivos. Coida de 55 vacas, trinta delas dedicadas ao leite. Agora mesmo perde cartos en comparación cos intermediarios.

Cales son os problemas que ten na explotación? Teño dous problemas importantes: o prezo do leite e as mafias das compañías recolledoras, transformadoras. Non nos deixan nin mudar de compañía polos acordos que teñen ou semella que teñen entre elas. Dependendo en que empresa estes non hai maneira. E o prezo do leite leva moito tempo baixo, sen ter en conta a suba do custe da vida e o consumo en alimentación do gando. "O goberno do PP, despois destes catro anos na Xunta, non fixo nada polo sector" Canto lle custa o litro de leite e a como a vende? Vendo o litro de leite a 28 céntimos e a min cústame 33 céntimos. Perde cartos... Cinco céntimos por litro cada vez que vendo. Haberá algún apoio por parte da Xunta, non? Non. O goberno do PP, despois destes catro anos na Xunta, non fixo nada polo sector. En Galiza cobramos o leite entre cinco e seis céntimos máis barato que no resto do Estado e entre sete e oito céntimos máis barato que Europa. Cal pensa que é a razón? .... Non o sei. Pode que por non meterse coas empresas distribuidoras e procesadoras ou polo tema do IPC. O que vemos no campo é que nós somos sempre os que pagamos a suba do IPC. Se non hai mudanzas nas políticas de apoio ao rural como será o futuro das explotacións como a súa? Non habería futuro. Se se tarda varios meses, polo que se fala aquí entre os produtores, antes de un ano entre o 50% e o 60% pecharemos. O que non podemos é sacar cartos do rural para poñer na explotación. Esta ben durante uns meses mais xa leva varios anos. Menos agora, que subiu todo.


Summary: A delegada do Plan Sobre Drogas aceptou retirar o deteriorado chalé da inminente poxa e venderllo ao Concello vilagarcián, que lle dará "uso social relacionado coa terceira idade" unha vez rehabilitado. Segundo a sentenza que condenou a Dorado por branquear cartos do narcotráfico, este foi un dos bens mercados "con diñeiro de actividades ilícitas" a través dunha sociedade con sede en Liechtenstein

A principios de 2016 a Sala Segunda do Tribunal Supremo ratificou a condena a seis anos e un día de prisión para Marcial Dorado por "un delito de branqueo de capitais procedentes do narcotráfico cometido por unha organización da que ostentaba a xefatura". Entre as propiedades que, segundo aquela sentenza, o condenado por narcotraficante adquirira "con diñeiro procedente das actividades ilícitas" figuraba a coñecida como Casa Jaureguízar, un señorial chalé na céntrica rúa vilagarciá do Doutor Tourón. A mansión fora formalmente mercada a comezos de século pola sociedade Masol Aktiengesellschaft, con sede en Liechtenstein, da quen Dorado admitira durante o xuízo ser apoderado. A compra, recoñecera tamén, realizáraa con diñeiro procedente de Suíza. "Pero todo xustificado", agregara. Segundo a sentenza que condenou a Dorado por branquear cartos procedentes do narcotráfico, o chalé foi un dos bens mercados "con diñeiro de actividades ilícitas" a través dunha sociedade con sede en Liechtenstein Alén da condena, resultante do xuízo celebrado entre os ecos da publicación en El País das fotografías que acreditaban a amizade de Dorado con Alberto Núñez Feijóo nos anos 90, cando o actual presidente da Xunta dirixía o Sergas, a devandita sentenza ratificara tamén a incautación de numerosos bens da rede de Dorado. Entre eles, o céntro chalé de Vilagarcía, que pasou a integrarase no Fondo de Bens Decomisados aos narcos, dependente do Plan Nacional sobre Drogas do Ministerio de Sanidade, coa poxa como destino final. Mentres os trámites da subhasta avanzaban con notable lentitude o chalé continuou a degradarse e, lonxe do esplendor e ostentación doutros tempos, foi ocupada en varias ocasións. O seu deterioro e situación insalubre deu lugar a numerosos apercibimentos e mesmo multas nunca atendidas á empresa de Dorado por parte do Concello de Vilagarcía, que agora está a piques de se facer co inmoble para integralo no patrimonio público e ofrecer nel, unha vez rehabilitado, "usos sociais para persoas maiores". O inmoble ía ser poxado por 170.000 euros como prezo de saída, importe polo que o adquirirá o Concello A Casa Jaureguízar érguese nunha parcela de case 700 metros cadrados e consta de 130 metros de superficie edificada entre o andar baixo e a primeira altura. A sociedade de Dorado mercouna por case 900.000 euros, segundo consta na investigación ao narco, e estaba a piques de ser poxada dende o Plan Sobre Drogas cun prezo de saída de 170.047 euros. Nomeadamente, ía ser ofertada na poxa prevista para o día 20 deste mes nun céntrico hotel madrileño xunto a outros inmobles procedentes do narcotráfico. Ao saber pola prensa da inminente venda, o goberno local de Vilagarcía valorou concorrer á poxa, se ben finalmente poderá quedar co inmoble mercándoo de forma directa polo prezo de saída. As imaxes do chalé incluídas na documentación da poxa acreditan o deterioro do edificio tras anos de abandono / PND O alcalde vilagarcían, Alberto Varela (PSdeG), puxo a proposta de compra sobre a mesa do PND a pasada semana en Madrid e o departamento estatal aceptouna, segundo confirma o Concello. "Froito deste acordo o Plan retira a casa do lote de propiedades incautadas por delitos relacionados co narcotráfico" e "véndella directamente ao Concello" polos devanditos 170.047 euros. O goberno local decidiu a compra "por dúas razóns fundamentais -explican-: seguir incrementando o patrimonio local e garantir a conservación de elementos arquitectónicos relevantes ou representativos da cidade, como é a do chalé de Jaureguízar", e "paliar a carencia de locais públicos destinados a usos sociais". A delegada do Plan Sobre Drogas aceptou retirar o chalé da poxa e venderllo ao Concello, que lle dará "uso social relacionado coa terceira idade" unha vez rehabilitado "O Concello -di o alcalde- non podía desaproveitar unha oportunidade tan boa", menos aínda tras constatar que pode mercar o edificio sen concorrer á poxa, evidando así o risco de encarecemento. Segundo Varela, a delegada do PND, Azucena Martí, tivo "absoluta receptividade" para vender o edificio e outorgar "facilidades de pagamento" ao Concello sobre a base dos orzamentos municipais de 2019. Non desbota que a adquisición poida apoiarse tamén en fondos da Deputación de Pontevedra, toda vez que o modelo de Plan Único dá aos concellos "liberdade para elixir os proxectos" financiados con transferencias provinciais, agrega Varela. Unha vez acadado o acordo político, "antes de pechar a compra" persoal técnico do Concello inspeccionará o inmoble para "avaliar o seu estado, determinar as actuacións de rehabilitación que hai que executar e valorar o seu custo". En calquera caso, outorgarlle "uso social relacionado coa terceira idade", tanto de asistencia como de lecer, é xa unha decisión tomada, conclúe.